แรงต่อเนื่อง! ITEL บวก 6 วันติด ราคาสูงสุดตั้งแต่เข้าตลาดฯ
แรงต่อเนื่อง! ITEL บวก 6 วันติด ราคาสูงสุดตั้งแต่เข้าตลาดฯ รุกขยายธุรกิจทั้งในและตปท. – พร้อมเข้าร่วมประมูลงานอย่างต่อเนื่อง ล่าสุด ณ เวลา 15.47 น. ราคาอยู่ที่ 10.20 บาท บวก 0.45 บาท หรือ 4.62% สูงสุดที่ 10.20 บาท ต่ำสุดที่ 9.60 บาท มูลค่าซื้อขายที่ 101.21 ล้านบาท 
20 ต.ค. 2559

ผู้สื่อข่าวรายงานว่า ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 15.47 น. ราคาอยู่ที่ 10.20 บาท บวก 0.45 บาท หรือ 4.62% สูงสุดที่ 10.20 บาท ต่ำสุดที่ 9.60 บาท มูลค่าซื้อขายที่ 101.21 ล้านบาท โดยราคาหุ้นปรับตัวสูงสุดนับตั้งแต่เข้าตลาดหลักทรัพย์เมื่อวันที่ 14 กันยายน 2559
 
นายณัฐนัย อนันตรัมพร กรรมการผู้จัดการบริษัท ITEL เปิดเผยว่า บริษัทวางเป้าหมายระยะยาว 3 ปี (60-62) จะมีรายได้อยู่ที่ระดับ 1,000 ล้านบาท จากปีนี้ที่คาดว่ารายได้จะทำได้ 650 ล้านบาทตามเป้าหมายโดยบริษัทจะมีการขยายธุรกิจทั้งในและต่างประเทศ ซึ่งจะมีการเข้าร่วมประมูลงานอย่างต่อเนื่อง เช่นเดียวกับบริษัทแม่ คือ บริษัท อินเตอร์ลิ้งค์ คอมมิว นิเคชั่น จำกัด (มหาชน) หรือ ILINK
ทั้งนี้ปัจจุบันบริษัทมีมูลค่างานในมือ (Backlog) อยู่ที่ 1,078 ล้านบาท แบ่งเป็นงานให้บริการไฟเบอร์ออฟติกและการให้บริการดาต้าเซ็นเตอร์ มูลค่ากว่า 980 ล้านบาททยอยรับรู้เป็นรายได้กว่า 10 ปี และอีก 98 ล้านบาท เป็นงานให้บริการออกแบบก่อสร้างและรับเหมางานโครงการสายใยแก้วนำแสง และโครงการสื่อสารโทรคมนาคม
“บริษัทวางเป้าหมายระยะยาวจะเติบโตไม่ต่ำกว่า 30% โดยเราวางเป้า 3 ปี นับตั้งแต่ปี 2561-2563จะมีรายได้แตะระดับ 1 พันล้านบาท ซึ่งในปีหน้าคาดว่ารายได้จะเติบโตได้ 30% จากปีนี้ โดยเราจะมีการขยายงานทั้งในประเทศและต่างประเทศ และจะมีการเข้าร่วมประมูลงานต่อเนื่อง ซึ่งเรายังมีงานในมือที่รอรับรู้เป็นรายได้ในระยะยาว” นายณัฐนัยกล่าว
ขณะเดียวกันบริษัทยังมีการเข้าร่วมประมูลงานต่อเนื่อง โดยในเดือนตุลาคมนี้ จะทราบผลการประมูลโครงการประชารัฐ ซึ่งเป็นโครงการสัญญาการติดตั้งโครงข่ายสายใยแก้วของ บริษัท ทรู คอร์ปอเรชั่น จำกัด (มหาชน) หรือ TRUE ที่จะเข้าไปติดตั้งโครงข่ายใยแก้วนำแสงให้กับ 7,000 โรงเรียน มูลค่ารวมโครงการนี้อยู่ที่ประมาณ 300 ล้านบาท โดยคาดหวังจะได้รับงานอย่างน้อย 1 ใน 6 ส่วน หรือมูลค่ากว่า 50 ล้านบาท